  Наталья Тетерина Удмуртиын улӥсь финн-угор калыкъёслэн ужрадъёсынызы огъя ужанрадлык кылдытозы элькунысь йӧскалык мер огазеяськонъёс. 29-тӥ толшоре пумиськылыкузы сыӵе пумкылъян кутӥзы улосвылысь финн-угор азьветлӥсьёс. Со сярысь ивортодэтъя «Удмуртия» агентстволы «Удмурт Кенешлэн» тӧроез Татьяна Ишматова вераз. Солэн кылъёсызъя, кенешонэ люкаськемъёс чаклам ужрадъёсынызы тодматӥзы. Котькудӥз со туж тунсыко, соин ик отчы пыриськоно, лыдъя Татьяна Ишматова. Со понна ужрадъёс сярысь тросгес ивортодэт вӧлмытоно.  Методической гожтэтъёс келяно, кызьы, шуом, Анай кыллэсь нуналзэ пусйыны луэ. Али тани со матэктэ ни. Собере финн-угор выжы калыкъёслэсь нуналзэ, сое кызьы радъяны. <…> Тӥни со быдэсак планэз ӵош карыса, асьмеос быгатӥськом сое ӵектыны ёросъёслы но, мед пыриськыны быгатозы шуыса пӧртэм арлыдо нылпиос но, быдӟымъёс но Татьяна Ишматова«Удмурт кенешлэн» тӧроез пусйиз, Удмуртиысь финн-угор калыкъёс ӵошен ужаны кулэ шуыса. «Коньывуонлэн куинетӥ арняез — со котьку но луэ финн-угор выжы калыкъёслэн нуналзы. Отын асьмеос ваньмы валче кариськыса ортчытыны кулэ пӧртэм югдытӥсь ужрадъёс — школаос понна, студентъёс понна нимысьтыз сыӵе пумиськонъёс ортчытъяны», — шуиз со. Озьы ик эшшо одӥгез ужпум — элькунысьтымы финн-угор ужрадъёсты Россиысь Финн-угор калыкъёслэн ассоциацизылэн ужанрадлыказ пыртон, ивортӥз «Удмурт Кенешлэн» тӧроез. Тодэ вайытом, Казаньын ортчем финн-угор ӝыт ог 80 адями люказ. Со карысь удмуртъёслэн, поръёслэн но мордваослэн ӵошен лэсьтэм нырысетӥ бадӟым ужрадзы луиз. Тегъёс: Мерлык Ижкар Удмуртия УдмуртКенеш финн-угоркалыкъёс  